CELEX: 62009CN0271
Language: lt
Date: 2009-07-16 00:00:00
Title: Byla C-271/09: 2009 m. liepos 16 d. pareikštas ieškinys byloje Europos Bendrijų Komisija prieš Lenkijos Respubliką

26.9.2009   
            
            
               LT
            
            
               Europos Sąjungos oficialusis leidinys
            
            
               C 233/8
            
         2009 m. liepos 16 d. pareikštas ieškinys byloje Europos Bendrijų Komisija prieš Lenkijos Respubliką
   
   (Byla C-271/09)
   2009/C 233/12
   Proceso kalba: lenkų
   
      Šalys
   
   
      Ieškovė: Europos Bendrijų Komisija, atstovaujama E. Montaguti ir K. Herrmann
   
      Atsakovė: Lenkijos Respublika
   
      Ieškovės reikalavimai
   
   
               —
            
            
               Pripažinti, kad palikdama galioti 1997 m. rugpjūčio 28 d. įstatymo dėl pensijų fondų organizavimo ir funkcionavimo 143 straipsnį, 136 straipsnio 3 dalį ir 136a straipsnio 2 dalį, kurie riboja Lenkijos atvirų pensijų fondų investicijas užsienyje, Lenkijos Respublika neįvykdė įsipareigojimų pagal EB sutarties 56 straipsnį.
            
         
               —
            
            
               Priteisti iš Lenkijos Respublikos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Komisijos nuomone 1997 m. rugpjūčio 28 d. įstatymo dėl pensijų fondų organizavimo ir funkcionavimo (toliau — pensijų fondų įstatymas) 143 straipsnis riboja ne Lenkijos Respublikoje atliekamų investicijų vertę. Atviri pensijų fondai (otwarte fundusze emerytalne; toliau — OFE) pagal šios nuostatos 2 dalį užsienyje gali investuoti tik 5 % savo aktyvų vertės. Be to, pensijų fondų įstatymo 143 straipsnio 1 dalyje nurodytame užsienio investicijų rūšių sąraše nėra tokių investicijų rūšių, kokios yra numatytos OFE investicijų Lenkijos Respublikos teritorijoje atveju.
   Pagal pensijų fondų įstatymo 136 straipsnio 3 dalį apskaičiuojant OFE aktyvų grynąją vertę neatsižvelgiama į investicijų vertę, esančią užsienyje buveinę turinčių kolektyvinio investavimo institucijų, kurios minimos šio įstatymo 143 straipsnio 1 dalyje, išleistuose vertybiniuose popieriuose. Tačiau remiantis OFE aktyvų grynąja verte yra apskaičiuojamas OFE administravimo mokesčio dydis. Be to, ieškovės teigimu, ši nuostata riboja kapitalo judėjimą EB 56 straipsnio prasme, nes ji atgraso OFE nuo aktyvų investavimo į užsienio investicinius fondus.
   Pensijų fondų įstatymo 136a straipsnio 2 dalyje numatoma, kad operacijų, susijusių su užsienio finansų institucijomis, išlaidos gali būti padengiamos iš OFE aktyvų neviršijant Lenkijos finansų institucijų atveju nustatytų atitinkamų išlaidų. Ieškovės nuomone, ši nuostata gali atgrasinti OFE nuo investavimo užsienyje, nes neleidžiama visa apimtimi iš OFE aktyvų padengti operacijų išlaidų, kaip yra investicijų šalies viduje atveju.
   Komisijos nuomone, EB 56 straipsnis taikytinas OFE investicinei veiklai, kuri yra Lenkijos pensijų sistemos, grindžiamos OFE narių įnašų kapitalizacija, dalis. Šių kapitalo judėjimo apribojimų negalima pateisinti nei riziką ribojančios priežiūros sumetimais pagal EB 58 straipsnį, nei esminiais viešojo intereso pagrindais, nes kiekybiniai ir rūšiniai apribojimai nėra tinkamos priemonės, galinčios veiksmingai užtikrinti OFE sukauptų jos narių įnašų finansinį stabilumą. Bet kuriuo atveju visos ginčijamos priemonės yra neproporcingos.